CELEX: 32021R0425
Language: mt
Date: 2021-03-09 00:00:00
Title: Regolament ta’ Implimentazzjoni tal-Kummissjoni (UE) 2021/425 tad-9 ta’ Marzu 2021 li jissospendi l-miżuri ta’ politika kummerċjali li jikkonċernaw ċerti prodotti mill-Istati Uniti tal-Amerka imposti mir-Regolament ta’ Implimentazzjoni (UE) 2020/1646 wara l-aġġudikazzjoni ta’ tilwima kummerċjali skont il-Fehim dwar is-Soluzzjoni tat-Tilwim tal-Organizzazzjoni Dinjija tal-Kummerċ

11.3.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 84/16
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/425
         tad-9 ta’ Marzu 2021
         li jissospendi l-miżuri ta’ politika kummerċjali li jikkonċernaw ċerti prodotti mill-Istati Uniti tal-Amerka imposti mir-Regolament ta’ Implimentazzjoni (UE) 2020/1646 wara l-aġġudikazzjoni ta’ tilwima kummerċjali skont il-Fehim dwar is-Soluzzjoni tat-Tilwim tal-Organizzazzjoni Dinjija tal-Kummerċ
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 654/2014 tal-Parlament Ewropew u tal-Kunsill tal-15 ta’ Mejju 2014 dwar l-eżerċizzju tad-drittijiet tal-Unjoni għall-applikazzjoni u l-infurzar ta’ regoli kummerċjali internazzjonali u li jemenda r-Regolament tal-Kunsill (KE) Nru 3286/94 li jistabbilixxi l-proċeduri tal-Komunità fil-qasam ta’ politika kummerċjali komuni sabiex jiżgura l-eżerċizzju tad-drittijiet tal-Komunità skont ir-regoli internazzjonali tal-kummerċ, b’mod partikolari dawk stabbiliti taħt l-awspiċji tal-Organizzazzjoni Dinjija tal-Kummerċ (1), u b’mod partikolari l-Artikolu 7(3) tiegħu,
         Billi:
         
                     (1)
                  
                  
                     Fis-7 ta’ Novembru 2020, il-Kummissjoni adottat ir-Regolament ta’ Implimentazzjoni (UE) 2020/1646 (2) dwar miżuri ta’ politika kummerċjali li jikkonċernaw ċerti prodotti mill-Istati Uniti tal-Amerika (l-Istati Uniti) wara l-aġġudikazzjoni ta’ tilwima kummerċjali skont il-Ftehim dwar is-Soluzzjoni tat-Tilwim tal-Organizzazzjoni Dinjija tal-Kummerċ (WTO) li jipprevedi l-applikazzjoni ta’ dazji doganali addizzjonali fuq l-importazzjonijiet fl-Unjoni ta’ għadd ta’ prodotti li joriġinaw mill-Istati Uniti.
                  
               
                     (2)
                  
                  
                     Il-premessa 9 tar-Regolament (UE) 2020/1646 tipprovdi li l-Kummissjoni għandha l-intenzjoni li tissospendi l-applikazzjoni tar-Regolament f’każ ta’ sospensjoni mill-Istati Uniti tal-kontromiżuri kontra l-importazzjonijiet ta’ ċerti prodotti mill-Unjoni Ewropea, fir-rigward tat-tilwim tad-WTO dwar inġenji tal-ajru ċivili kbar.
                  
               
                     (3)
                  
                  
                     Fl-4 ta’ Marzu 2021, intlaħaq ftehim mal-Istati Uniti biex jiġu sospiżi b’mod reċiproku l-miżuri kollha għal perjodu ta’ erba’ xhur, biex ikunu jistgħu jsiru n-negozjati għal soluzzjoni bilanċjata tat-tilwim tad-WTO dwar inġenji tal-ajru ċivili kbar, hekk kif jitlestew il-proċeduri interni fuq iż-żewġ naħat.
                  
               
                     (4)
                  
                  
                     F’konformità mal-Artikolu 7(4) tar-Regolament (UE) Nru 654/2014, il-Kummissjoni tista’ tadotta minnufih atti ta’ implimentazzjoni applikabbli li jissospendu miżuri ta’ politika kummerċjali għal raġunijiet ta’ urġenza, meta din is-sospensjoni tkun relatata mal-modifika tal-miżura tal-pajjiż terz ikkonċernat,
                  
               ADOTTAT DAN IR-REGOLAMENT:
         
            Artikolu 1
            L-applikazzjoni tar-Regolament ta’ Implimentazzjoni (UE) 2020/1646 hija b’dan sospiża għal perjodu ta’ erba’ xhur mid-dħul fis-seħħ ta’ dan ir-Regolament. Għaldaqstant, mingħajr preġudizzju għal kwalunkwe sospensjoni jew modifika ulterjuri, id-dazji previsti fir-Regolament ta’ Implimentazzjoni (UE) 2020/1646 għandhom jerġgħu japplikaw b’effett mill-11 ta’ Lulju 2021 u inkluż.
         
         
            Artikolu 2
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’ Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-9 ta’ Marzu 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 189, 27.6.2014, p. 50; emendat bir-Regolament (UE) 2015/1843 tal-Parlament Ewropew u tal-Kunsill tas-6 ta’ Ottubru 2015 (ĠU L 272, 16.10.2015, p. 1) u bir-Regolament (UE) 2021/167 tal-Parlament Ewropew u tal-Kunsill tal-10 ta’ Frar 2021 (ĠU L 49, 12.2.2021, p. 1).
         
            (2)  Regolament ta’ Implimentazzjoni tal-Kummissjoni (UE) 2020/1646 tas-7 ta’ Novembru 2020 dwar miżuri ta’ politika kummerċjali li jikkonċernaw ċerti prodotti mill-Istati Uniti tal-Amerka wara l-aġġudikazzjoni ta’ tilwima kummerċjali skont il-Fehim dwar is-Soluzzjoni tat-Tilwim tal-Organizzazzjoni Dinjija tal-Kummerċ (ĠU L 373, 9.11.2020, p. 1).